Rektor Sveučilišta u Zagrebu Damir Boras danas se pohvalio činjenicom da je institucija koju vodi napravila skok od 50-ak mjesta na rang ljestvici najboljih sveučilišta svijeta poznatoj kao 'Webometrics'.

Komentirajući skok Boras je u Jutarnjem listu rekao kako on pokazuje da su posljednjih godina radili dobro, da su otvorili SuZG prema medijima i prema svijetu te da je tome pridonijela nova politika sveučilišta.

No ne dijele svi jednako rektorovo oduševljenje. Naime, brojni stručnjaci koji se zalažu za reforme visokog obrazovanja i SuZG-a, a smatraju da je samokritika bolja od samozadovoljstva već godinama ističu da Webometricsova rang lista nije neupitna potvrda istinske kvalitete, ugleda i prepoznatljivosti u svijetu kojima bismo trebali težiti, već je više odraz veličine sveučilišta i njegove prisutnosti na web stranicama. Upozoravali su na to još za vrijeme bivšeg rektora Alekse Bjeliša, a nastavljaju i danas. Također ističu da rektori imaju dvostruke standarde - hvale se listama na kojima dobro stojimo, a one ozibljije ignoriraju ili traže opravdanja za loš plasman na njima.